Document ID: 32005D0334

NEUVOSTON PÄÄTÖS,
tehty 18 päivänä tammikuuta 2005,
sen toteamisesta Euroopan yhteisön perustamissopimuksen 104 artiklan 8 kohdan mukaisesti, onko Helleenien tasavalta toteuttanut perustamissopimuksen 104 artiklan 7 kohdan nojalla annettujen neuvoston suositusten mukaisia tuloksellisia toimia
(2005/334/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 8 kohdan,
ottaa huomioon komission suosituksen,
sekä katsoo seuraavaa:
(1)
Perustamissopimuksen 104 artiklan mukaisesti jäsenvaltioiden on vältettävä liiallisia julkistalouden alijäämiä.
(2)
Vakaus- ja kasvusopimus perustuu terveen julkisen talouden tavoitteeseen, jolla vahvistetaan edellytyksiä hintavakaudelle ja vahvalle ja kestävälle kasvulle sekä siten uusien työpaikkojen luomiselle. Vakaus- ja kasvusopimus sisältää perustamissopimuksen 104 artiklan määräysten mukaisen liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun neuvoston asetuksen (EY) N:o 1467/97 (1), jonka tarkoituksena on edistää julkisen talouden liiallisten alijäämien pikaista korjaamista.
(3)
Amsterdamissa 17 päivänä kesäkuuta 1997 annetussa vakaus- ja kasvusopimusta koskevassa Eurooppa-neuvoston päätöslauselmassa (2) kehotetaan kaikkia osapuolia eli jäsenvaltioita, neuvostoa ja komissiota panemaan täytäntöön perustamissopimus ja vakaus- ja kasvusopimus tiukasti ja oikea-aikaisesti.
(4)
Perustamissopimuksen 104 artiklan 6 kohdan nojalla 5 päivänä heinäkuuta 2004 tehdyssä neuvoston päätöksessä 2004/917/EY (3) todetaan, että Kreikassa on liiallinen alijäämä.
(5)
Neuvosto on antanut perustamissopimuksen 104 artiklan 7 kohdan ja asetuksen (EY) N:o 1467/97 3 artiklan 4 kohdan nojalla suosituksen, jossa Kreikan hallitusta kehotetaan toteuttamaan 5 päivään marraskuuta 2004 mennessä toimia liiallisen alijäämän olemassaolon lopettamiseksi viimeistään vuonna 2005. Suosituksessa neuvosto kehottaa Helleenien tasavaltaa lopettamaan nykyisen liiallisen alijäämän tilanteen mahdollisimman nopeasti ja viimeistään vuoteen 2005 mennessä ja toteuttamaan luonteeltaan ensisijaisesti rakenteellisia korjaavia toimia, joiden määrä on vähintään yksi prosentti BKT:stä vuosina 2004-2005, mieluiten yhtäläisesti jaettuina kummallekin vuodelle. Lisäksi neuvosto suositti, että Helleenien tasavalta varmistaa, että julkisen velan suhde BKT:hen alenee riittävästi ja lähestyy viitearvoa riittävällä vauhdilla ja että erityistä huomiota olisi kiinnitettävä sellaisiin tekijöihin (muihin kuin nettoluotonottoon), jotka muuttavat velan määrää. Neuvosto kehotti Helleenien tasavaltaa myös kiireellisesti korjaamaan budjettitilastoissa paljastuneet vakavat puutteet parantamalla julkista taloutta koskevien tietojen keräämistä ja käsittelyä.
(6)
Neuvoston asetuksen (EY) N:o 1467/97 4 artiklan 2 kohdan mukaan neuvosto tekee päätöksensä asianomaisen jäsenvaltion hallituksen julkistamien päätösten perusteella harkitessaan, onko perustamissopimuksen 104 artiklan 7 kohdan nojalla annettujen suositusten perusteella toteutettu tuloksellisia toimia.
(7)
Perustamissopimuksen 104 artiklan 7 kohdan mukaisessa neuvoston suosituksessa asetettuna määräaikana Helleenien tasavallan tekemien julkistettujen päätösten arvioinnin perusteella voidaan päätellä seuraavaa:
-
vuodeksi 2004 ilmoitetuista rajoittavista toimenpiteistä huolimatta finanssipolitiikka on ollut selvästi elvyttävää neuvoston vaatimuksen vastaisesti. Tämä johtuu osittain tilastollisista tarkistuksista, joita on Eurostatin kanssa yhteistyössä tehty EKT 95:n tilastojärjestelmän soveltamiseksi oikein, olympialaisten järjestämiseen liittyvistä kustannusten ylittymisestä, joidenkin muiden menoerien kohdalla tapahtuneista ylityksistä ja vajauksesta tietyissä tuloerissä, joita ei ollut arvioitu oikein vuoden 2004 talousarviossa;
-
vaikka vuodeksi 2005 ilmoitetut julkista taloutta koskevat toimenpiteet kompensoivat reilusti lipsumisen vuonna 2004, ne eivät ehkä varmista julkisen talouden alijäämän supistumista alle 3 prosenttiin BKT:stä vuonna 2005;
-
julkisen velan suhde BKT:hen ei alene tyydyttävää vauhtia, ja lisäksi vuodeksi 2004 suunnitellut suuret virta-varanto-korjauserät osoittavat, että Kreikan hallitus ei ole toteuttanut mitään tehokkaita talousarvion ulkopuolisia rahoitustoimia, joilla vähennettäisiin lisävelkaantumista;
-
Helleenien tasavalta on parantanut julkista taloutta koskevien tietojen keruuta ja käsittelyä erityisesti sotilasmenoja, korkomenoja ja sosiaaliturvamaksuja koskevien tietojen osalta. Tiiviissä yhteistyössä Eurostatin kanssa toteutettavilla lisätoimilla varmistetaan nykyisissä säännöksissä ja määräyksissä vaadittujen julkista taloutta koskevien tietojen ripeä ja asianmukainen toimittaminen.
(8)
Perustamissopimuksen 104 artiklan 8 kohdassa määrätään, että jos neuvosto toteaa, ettei sen perustamissopimuksen 104 artiklan 7 kohdan nojalla antama suositus ole johtanut tuloksellisiin toimiin, se voi päättää julkistaa suosituksensa. Helleenien tasavalta julkisti kuitenkin kyseisen suosituksen jo heinäkuussa 2004 vakaus- ja kasvusopimuksesta annetun Eurooppa-neuvoston päätöslauselman mukaisesti,
ON PÄÄTTÄNYT SEURAAVAA:
1 artikla
Helleenien tasavalta ei ole toteuttanut 5 päivänä heinäkuuta 2004 annetun neuvoston suosituksen perusteella tuloksellisia toimia suosituksessa asetetussa ajassa.
2 artikla
Tämä päätös on osoitettu Helleenien tasavallalle.
Tehty Brysselissä 18 päivänä tammikuuta 2005.

Labels: 2
18